Toshkentda o‘quvchilar, talabalar va tashkilotlar xodimlarida virus aniqlanmoqda. Joylardagi nazorat tadbirlari qayta joriy etildi

Toshkent shahrida karantin chora-tadbirlari nazorati yanada kuchaytirilmoqda. Bu haqda Sanitariya-epidemiologik osoyishtalik va jamoat salomatligi markazi Toshkent shahar boshqarmasi boshlig‘i Malika Qudratxo‘jayeva ma'lum qildi.
«Hozirgi kunda butun dunyoda epidemiologik vaziyat murakkabligicha qolmoqda. O‘zbekistonda ham so‘nggi kunlarda yangi kasallanish holatlari oshdi. Karantin choralariga rioya etilmasligi aholi orasida koronavirus infeksiyasi tarqalishi ko‘payishiga olib keladi.
Sanitariya-epidemiologik osoyishtalik va jamoat salomatligi markazi tomonidan qator chora-tadbirlar olib borilmoqda. Shulardan biri laborator tahlil namunalari olishdir. Hozirgi kunda 47ta mobil brigadalar mavjud bo‘lib, kun davomida 2 mingdan 3 minggacha laborator namunalar olib borilmoqda.
Tekshiruvlar natijasi shuni ko‘rsatdiki, aholi orasida koronavirusga chalinish holatlari ko‘paygan. Ayniqsa, maktab o‘quvchilari orasida, talabalar orasida, tashkilot-muassasalar xodimlari orasida ko‘paygani kuzatildi. Bu esa aholi tomonidan, tashkilot va muassasalar tomonidan karantin choralariga amal qilinmayotganini ko‘rsatadi. Ya'ni o‘lchov vositalaridan foydalanmaslik, kasal bo‘lishiga qaramasdan ish va o‘qishga borib, boshqalarni xavfga qo‘yish holatlari kuzatilmoqda.
Aholi o‘rtasida kasallik tarqalishi oldini olish maqsadida qator tashkilotlar bilan birgalikda tadbirlar tadbirlar o‘tkazila boshlandi.
Shu kunlarda Milliy gvardiya, Ichki ishlar boshqarmasi, Sanitariya-epidemiologiya xizmati xodimlaridan iborat guruhlar tuzilib, bozorlarda, umumiy ovqatlanish muassasalarida, tashkilot va muassasalarda karantin talablariga rioya qilinishi yuzasidan nazorat olib borishi yana yo‘lga qo‘yildi», degan boshqarma boshlig‘i. 
Ma'lum qilinishicha, Toshkent shahrida 210ta emlash brigadalari tashkil qilingan, ularga 1059 nafar tibbiy xodimlar jalb qilingan. Xodimlarni o‘qitish jarayoni davom etmoqda. Toshkentga vaksinalarni tashish uchun muzlatgichlar va 13 ta mikroavtobus topshirilgan. Bundan tashqari,vaksina saqlanadigan omborlarga qo‘shimcha generatorlar o‘rnatildi.
Boshqarma vakili aholidan oila a'zolarida koronavirus infeksiyasi bilan zararlanish holatlari yuz berganda 14 kunlik karantin chora-tadbirlariga rioya qilish, kasallik alomatlarini sezganda hududiy poliklinikalarga murojaat qilishni tavsiya qilgan.